Minen ffruntliken grot mit vermoge des hogesten dat ick vermach. Werdige her mester Pawell, juwer werdigheit gesuntheit vnde wolffart is my alltit leff. Werdige her. Als juw werdicheit my schreff am lasten vmme kalcksten, de vpp dat pas hir nicht to krigen stan, went se sint ffast vorffort; will juw werdicheit welke kalcksten hebben jegen dat vorjar, dat mach juw werdicheit my schriuen, so mach ick se by winter dage mit sleden by den strant fforen latten vnde so vort mere se guden kopp. Ock werdige her; her Arwet let hir by my liggen v last kalkes; de sende ick em nu. So wolde ick gerne ock juwer werdicheit v last gesent hebben, besunder de schipper konde nicht mer fforen. So sende ick juw werdicheit in dem suluen scheppe j last kalkes, de steit j [mark] iij s., ij s. dem munderick to metten vnde dem karman viij s. etc. Sus, werdige her, hefft juw werdicheit wes behoff, dat mach juw werdicheit my schriuen, will ick gerne altit dat beste by don, vnde ock mit den l [mark]ken, de Marten Surpe hebben sal, mach jw werdicheit my ock schriuen wo et juw werdicheit dar mede holden will etc. Sus werdige her, ick solde juw werdicheit wol nye tydinge schriuen; sus is hir nicht besunders, sunder mester Dauit is hir wedder gekomen mit den russen mit twem scheppen vnde will mit den suluen scheppen na der Narwe loppen. Dat ene schipp, dar he in is, licht hir in vnser hawen, vnde dat ander licht vnder dem Wulffes sunt. Wat dar in is, kon wy nicht wetten. Sus juwer werdicheit God vnde Marien gesunt vnde salich beffolle. Geschreuen in Reuel vpp sante Michels dach anno xv. Victhor van der Lippe. Adress: Dem werdigen vnde ffesten heren mester Pawell, prowest to Abow, ffruntliken geschreuen.